SA se ‘woord van die jaar’ sal niemand verbaasArgieffoto(Foto: Maroela Media) Die Pan Suid-Afrikaanse Taalraad (Pansat) het vandag aangekondig dat “load-shedding”, oftewel “beurtkrag”, as die Suid-Afrikaanse woord van die jaar bekroon is. Pansat kies elke jaar ŉ woord wat die filosofie en essensie van daardie gegewe jaar vasvang. Daarom meen Lance Schultz, Pansat se uitvoerende hoof, dat geen Suid-Afrikaner verbaas sal wees om te hoor dat dié term vanjaar se gonswoord geword het nie. “Die Suid-Afrikaanse woord van die jaar weerspieël dikwels die bekommernisse van Suid-Afrikaners vir daardie gegewe tydperk en vanjaar moes ons gereeld die uitwerking van die land se energiekrisis trotseer.” Pansat en die media-navorsingsmaatskappy Focal Point het dié woord gekies vanuit sleutelwoorde wat vir die tydperk Oktober 2021 tot September 2022 in geloofwaardige druk- en uitsaaimedia, asook aanlyn media gebruik is. Woorde soos “gaslighting”, wat beteken om iemand emosioneel te manipuleer sodat hulle hul eie geestesgesondheid bevraagteken, “xenofobie” en “Phala-phala” was ook vanjaar op die kortlys. Vorige “woorde van die jaar” sluit “inperking”, “Zondo-kommissie” en “onteiening sonder vergoeding” in.